Document ID: 32013R0447

IZVEDBENA UREDBA KOMISIJE (EU) št. 447/2013
z dne 15. maja 2013
o uvedbi postopka za UAIS, ki se odločijo, da bodo upoštevali Direktivo 2011/61/EU Evropskega parlamenta in Sveta
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (1) ter zlasti člena 3(5) Direktive,
ob upoštevanju naslednjega:
(1)
V skladu s členom 3(4) Direktive 2011/61/EU se lahko upravitelji alternativnih investicijskih skladov (UAIS), ki izpolnjujejo pogoje iz člena 3(2) navedene direktive, odločijo, da bodo upoštevali direktivo in tako imeli koristi od odobrenih pravic. Z odločitvijo o upoštevanju se za UAIS Direktiva 2011/61/EU uporablja v celoti.
(2)
Direktiva 2011/61/EU določa postopek izdaje dovoljenja za UAIS. Dokumenti in informacije, ki jih je treba posredovati v okviru navedenega postopka, nudijo potrebne podatke o UAIS, ki je zaprosil za dovoljenje, in zato bi bilo v primeru odločitve o upoštevanju treba uporabiti iste dokumente in postopke. Pri odločitvi o upoštevanju ni posebnih razlogov, ki bi upravičili uporabo drugega postopka, kot je postopek, ki se uporablja za UAIS, katerih upravljana sredstva presegajo prage, določene v členu 3(2) Direktive 2011/61/EU. Zato bi morali UAIS, ki se odločijo za upoštevanje Direktive 2011/61/EU, upoštevati isti postopek, uveden za UAIS, ki morajo pridobiti dovoljenje v skladu z Direktivo 2011/61/EU.
(3)
UAIS, ki imajo pravico do odločitve o upoštevanju, so UAIS, ki so bili predhodno registrirani v skladu s členom 3(3) Direktive 2011/61/EU ali pooblaščeni kot družbe za upravljanje kolektivnih naložbenih podjemov za vlaganja v prenosljive vrednostne papirje v skladu z Direktivo 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (2). Primerno se je izogniti dvojnemu poročanju ter utemeljiti dokumente in informacije, ki so jih UAIS pristojnim organom že predložili v skladu s postopki registracije in izdaje dovoljenja, če so navedeni dokumenti in informacije posodobljeni.
(4)
Pristojni organi bi morali preučiti zahtevo za odločitev o upoštevanju in za ta namen izdati dovoljenje pod enakimi pogoji in po enakem postopku kot v primeru UAIS, katerih upravljana sredstva presegajo ustrezne mejne vrednosti iz člena 3(2) Direktive 2011/61/EU.
(5)
Pomembno je razjasniti razmerje med postopkom za tiste UAIS, ki se odločijo za upoštevanje, in preklicem dovoljenja, odobrenega UAIS v skladu z Direktivo 2011/61/EU. UAIS, ki ima dovoljenje v skladu z Direktivo 2011/61/EU in katerega upravljana sredstva pozneje padejo pod prage, določene v členu 3(2) Direktive 2011/61/EU, ostaja pooblaščen in zanj se direktiva uporablja v celoti, dokler se dovoljenje ne prekliče. Preklic dovoljenja ne bi smel biti samodejna posledica padca upravljanih sredstev pooblaščenega UAIS pod ustrezni prag, temveč bi do tega lahko prišlo le na zahtevo UAIS. Zato ne bi smelo biti mogoče, da UAIS zahteva upoštevanje, dokler ima dovoljenje v skladu z Direktivo 2011/61/EU, medtem ko lahko UAIS, katerega dovoljenje je bilo preklicano na njegovo zahtevo, še vedno zopet zahteva upoštevanje v skladu z Direktivo 2011/61/EU.
(6)
Direktiva 2011/61/EU države članice obvezuje, da od 22. julija 2013 uporabljajo zakone in druge predpise, ki prenašajo navedeno direktivo. Uporaba te uredbe je zato prestavljena na isti datum.
(7)
Ukrepi, predvideni s to uredbo, so v skladu z mnenjem Evropskega odbora za vrednostne papirje -
SPREJELA NASLEDNJO UREDBO:
Člen 1
Postopek in pogoji za odločitev o upoštevanju
1. Upravitelj alternativnih investicijskih skladov (UAIS), ki izpolnjuje pogoje iz člena 3(2) Direktive 2011/61/EU in se odloči za upoštevanje te direktive, pristojnemu organu svoje matične države članice predloži zahtevek za izdajo dovoljenja.
Za uporabo velja isti postopek, kot je določen v odstavkih 1 do 5 člena 7 Direktive 2011/61/EU in v ukrepih, sprejetih za njeno izvajanje.
2. Pristojni organ matične države članice lahko UAIS iz odstavka 1 oprosti predložitve vseh informacij in dokumentov, ki se zahtevajo v skladu s členom 7 navedene direktive, če so bile izvzete informacije ali dokumenti že predloženi pristojnemu organu za namene registracije v skladu s členom 3(3) navedene Direktive ali v okviru postopka za izdajo dovoljenja iz člena 5 Direktive 2009/65/ES in če so takšne informacije in dokumenti še vedno posodobljeni, kar UAIS potrdi pisno.
3. Pristojni organ matične države članice izda dovoljenje po istem postopku, kot je določeno v odstavkih 1 do 5 člena 8 Direktive 2011/61/EU.
Člen 2
Začetek veljavnosti in uporaba
Ta uredba začne veljati dvajseti dan po objavi v Uradnem listu Evropske unije.
Ta uredba se uporablja od 22. julija 2013.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. maja 2013

Labels: 12
2